«Спартак-Налшыкым» иджыри зигъэпсэхурэ?
«Мордовия» (Саранск) — «Спартак-Налшык» (Налшык) — 3:0 (2:0). Саранск. «Старт» стадион. Бадзэуэгъуэм и 7-м. ЦIыху 4000 еплъащ.
«Спартак-Налшыкым» къобгъэрыкIуэ. Судьяхэр: Попов (Екатеринбург), Гурченков (Жуковский), Еремин (Мэзкуу).
«Мордовия»: Коченков, Божович, Будников (Пономарев, 82), Перендие, Хубутие, Димидкэ, Пазин (Рогов, 67), Иванов (Мухаметшин Рустем, 68). Гаглоев, Луценкэ, Мухаметшин Руслан (Маркин, 75).
«Спартак-Налшык»: Цыган, Засеев, Овсиенкэ, Тимошин, Гарбуз, Руа (Зинович, 90), Чеботару, Коронов, Аверьянов (Гуэщокъуэ, 61), Сирадзе, Медведев (Степанов, 45).
Топхэр дагъэкIащ: Мухаметшин Руслан, 37 — пенальтикIэ (1:0). Луценкэ, 45+4 (2:0). Иванов, 50 (3:0).
Дагъуэ хуащIащ Чеботарурэ Будниковымрэ.
Джэгум къыхахуащ Цыган.
ПэщIэдзэ зэIущIэр сыт щыгъуи хьэлъэщ икIи жэуаплыныгъэшхуэ зыпылъщ. Ар тIуащIэ ещI гуп нэхъыщхьэр зрагъэбгынагъащIэм и стадионым ущыджэгуным. Апхуэдэ щытыкIэм ихуащ бадзэуэгъуэм и 7-м Саранск зэхьэзэхуэр щыщIэзыдза «Спартак-Налшыкыр».
ЩIыпIэ «Мордовия»-р премьер-лигэм къызэрыхагъэкIыжар саранскдэсхэм я жагъуэ зэрыхъуам шэч хэлъкъым. Абы и щыхьэтщ пэщIэдзэ зэIущIэм цIыху миниплI фIэкIа къызэрымыкIуар. Ахэр къыдихьэхакъым япэ дивизионым мы гъэм щрагъэкIуэкIа иужьрей зэхьэзэхуэм ещанэ увыпIэр къыщызыхьа «Спартак-Налшыкыр» къазэрыхуеблэгъами. Мазэ зыбжанэ и пэкIэ къахуэкIуэу щыта ЦСКА-м, «Зенит»-м, «Анжи»-м, «Рубин»-м елъытауэ ар сыт ищIыс жаIагъэнщ. ИкIи щыуакъым — налшыкдэсхэр мыгъэрей зэхьэзэхуэм иджыри хуэмыхьэзыру къыщIэкIащ.
Дауи, «Спартак-Налшыкым» зэпеуэр екIуу иригъэжьэну хуеящ. АрщхьэкIэ узыхуеймрэ пхузэфIэкIымрэ щызэтемыхуэ куэдрэ къохъу. ИджыпстукIэ апхуэдэ щытыкIэм итщ ди командэр. Абы хэту Саранск и «Старт» стадионым къихьахэр зылъэгъуахэм ар Къэбэрдей-Балъкъэрым ейуэ къызэращIэфын щыIэтэкъым — аргуэрыжьу, «Спартак-Налшыкым» зы цIыху закъуи хэттэкъым ди щIыпIэм щыщу. А Iуэхугъуэм, дауи, ди пщIэр иIэткъым икIи мызэ-мытIэу абы иужьрей илъэсхэм дытепсэлъыхьащи, къытедгъэзэжынкъым.
И гугъу тщIынщ Къэбэрдей-Балъкъэрым и щIыхьыр къэралпсо утыкум щахъумэну щыгугъыу къызэхуашэсахэм къагъэлъэгъуа джэгукIэм. Ар, щабэу жытIэнщи, къемызэгъщ. КIэух бжыгъэм тепщIыхьмэ (зэIущIэр телевиденэм и зы каналкIи къагъэлъэгъуакъым), «Спартак-Налшыкым» иджыри Тыркум и тенджыз Iуфэм зыщигъэпсэхуу къыпщохъу, тхьэмахуэ и пэкIэ абы къикIыжа пэтми.
Пэжщ, 0:3-уэ къызэрыхагъэщIам судьяхэми хэлъхьэныгъэфI хуащIащ. ПенальтитI зэкIэлъхьэужьу кърагъауэу уи гъуащхьэтетри джэгум къыхахуа иужькIэ, адэкIэ узыщыгугъыщэн щыIэжкъым. А псоми шэч хэлъкъым. Абы щыгъуэми хэт жызыIэфынур Iуэхур зэлъытар судьяхэм я закъуэу? А упщIэм жэуап тэмэм щигъуэтыфынур джэгугъуэ зыбжанэ дэкIа иужькIэщ. ИкIи деплъынщ, къыхуаутIыпщ мылъкур зэрагъэмэщIам къыхэкIыу гупыр игъэлъэщыну Iэмал щIагъуэ зрамыта, уеблэмэ зи футболист нэхъыфIхэр зыкIэщIаша Шыпш Тимур адэкIэ къигупсысыфынум, зэрыхуа щытыкIэ гугъум къызэрикIынум. Нэгъабэ хуэдэу, «Спартак-Налшыкым» япэ дивизионым увыпIэ лъагэ щиубыдыфынущ, ауэ иджыри къыздэсым зэрекIуэкIым хуэдэу хамэ защIэкIэ ар зэхагъэувэнумэ, стадионым къыдэщIыну къакIуэ мин зытIущри фIэкIуэдыжынкIэ шынагъуэ щыIэщ. Iуэхум псэщIэ хэлъхьэн хуейщ икIи ар зыхузэфIэкIынур зыщIрагъэх хъужыкъуэмэ пхуэгъэукIытэну, жэуапым пхуешэлIэну адыгэ, балъкъэр щIалэхэрщ, атIэ ахъшэ нэхъыбэ къыщезытым къыщыщIидз хамэхэракъым. Псалъэм къыдэкIуэу жытIэнщи, «Мордовия»-м и гъуэм дэтар мазэ и пэкIэ «Спартак-Налшыкым» и гъуащхьэтету щыта Коченковырщ. Адрейхэри нэхъ щIагъуэкъым — я Iуэху къыщикIым къыщыщIидзынущ. ИкIи ахэр зыкIи пхуэгъэкъуэншэнукъым.
— Судьяхэр хьэдэгъуэдахэу лэжьащ. Абыхэм даукIауэ аращ. Япэу ди гъуэм кърагъэуа пенальтимкIи етIуанэмкIи сыарэзыкъым. Ахэр щыIакъым. Ерыщагъ ин зыхэтлъхьэу адрей зэIущIэхэм Iэмал имыIэу дыщытекIуэну дыхущIэкъуну къытхуэнэжу аращ, — жиIащ зэIущIэ нэужьым Шыпш Тимур.
Япэ дивизионым и нэхъ адыгэ командэ дыдэу джэгугъуэ кIуам щытащ Нэзрэн и «Ангушт»-р. Ингушхэм я щIыхьыр яхъумащ ди щIалэщIэхэу ДыщэкIымрэ КIыщымрэ.
Иджы фыщыдгъэгъуэзэнщ япэ дивизионым хэт адрей командэхэм ирагъэкIуэкIа пэщIэдзэ зэIущIэхэм къарикIуа бжыгъэхэм. Мис ахэр: «Динамо» (Санкт-Петербург) — «Арсенал» (Тулэ) — 0:1, «Уфа» (Уфа) — «Алания» (Владикавказ) — 2:1, «Енисей» (Красноярск) — «Ротор» (Волгоград) — 1:4, «Шинник» (Ярославль) — «Балтика» (Калининград) — 1:1, «Газовик» (Тюмень) — «Луч-Энергия» (Владивосток) — 1:0, «Сибирь» (Новосибирск) — «Торпедо» (Мэзкуу) — 2:1, «СКА-Энергия» (Хабаровск) — «Салют» (Белгород) — 0:0, «Ангушт» (Нэзрэн) — «Нефтехимик» (Нижнекамск) — 1:1.
КъыкIэлъыкIуэ джэгугъуэр ди щIалэхэм Налшык щрагъэ-кIуэкIынущ. Бадзэуэгъуэм и 13-м абыхэм кърагъэблэгъэнущ Нижнекамск и «Нефтехимик»-р.
Жыласэ Заурбэч.
